Kinderboeke vir die Kerskous - Nuus | ATKV
Taalgenoot: Wen geskenkpak van 12 kinderboeke
Kersfees is om die draai en jy krap seker al klaar kop oor wat se geskenke jy vir die kleingoed kan koop. Taalgenoot het dit vir jou maklik gemaak en die nuutste kinderboeke uitgesoek wat vir jou (en die kinders) heerlike leesgenot sal verskaf.
Ontmoet die vlieënde dokters wat kwale reg kan maak: 'n ridder en 'n prinses en Zok – die dapper draak. Prinses Mynie se oom sluit haar in 'n toring toe omdat hy nie dink prinsesse kan dokters wees nie – tot hy die dag self siek word! Die arme koning se gesig word oranje van 'n seldsame siekte – sal die drietal dokters hom te hulp snel?
Paul & Vlekkie
Claire Friedman & Kate Hindley
Terwyl Stokkies van Graan alles vir die bruilof in orde probeer kry, neem Albertus van Hooy sy intrek op die weiland … Albertus probeer Bettie se hart wen met sy sierlike maniertjies en sy Kubaanse sigare, maar strooi en sigare is nie 'n goeie kombinasie nie! Sal Stokkies van Graan betyds terug wees om sy liewe Bettie te red?
Die dapper muis spog dat hy bang is vir niks! Maar wat van 'n kat ... en 'n uil ... en 'n valletjie? Hierdie prettige prenteboek is gebaseer op een van die bekendste en mees geliefde Afrikaanse kinderliedjies, "Die dapper muis".
Wat sal jy doen as 'n boelie jou goudvis in die skool se toilet afspoel? Dit is presies wat met Dennis gebeur. Gelukkig kry hy sy goudvis terug. Maar iets is nie reg nie ... Daar wag 'n GROOT skok op die hele skool toe Dennis se goudvis begin groei en groei en GROEI! Kort voor lank is selfs die weermag op die toneel. Dennis is die enigste een met 'n plan om 'n ramp te voorkom ...
Die arme krokodil se hart is seer – hy is só alleen! Maar is jy dapper genoeg om saam met hom in die water te klim? Hierdie prettige prenteboek is gebaseer op een van die bekendste en mees geliefde Afrikaanse kinderliedjies, "Die eensame krokodil".
Die arme lappop beland op 'n ashoop saam met 'n vrot pampoen en 'n stukkende skoen – maar dan word sy as die ashoopkoningin gekroon! Hierdie prettige prenteboek is gebaseer op een van die bekendste en mees geliefde Afrikaanse kinderliedjies, "Die lappop".
Elke dag trek Bennie Boekwurm sy swaar waentjie vol boeke na die parkie om vir die kinders te gaan stories lees. Mokkie Mol met sy sterk pote kom hom help. Maar Mokkie kan nie mooi sien nie en boems-kadoems! loop hy in 'n boom vas. Karra-kaparra! kantel die waentjie om en al die boeke val uit. En boonop is Bennie se bril nou skoonveld!
Krappie is vir niks bang nie. Maar wanneer hy skarrel om 'n blink ding doer op die rotse te gaan ondersoek, word hy weggespoel in 'n wilde onderwater avontuur! Die koning van die krewe se kroon is weg en Krappie is in groot moeilikheid. Gelukkig ontdek hy dat met 'n bietjie vertroue in ander, vriendskap soms op onwaarskynlike plekke te vind is.
Mamma Kraai weet haar kuiken het 'n spesiale musiektalent. Hy kan fyn luister en allerhande geluide naboots. Hy sing dag en nag "Ha-ha-a-a-aa!" soos Hadeda, soos Jangroentjie "Tji-tji-tjoe!" en soos Duif "Koekeroekoe!". Dit laat al die voëls se koppe draai. Hulle ken nie meer hulle eie geluide nie! Die hele bos is deurmekaar. Mamma Kraai besluit hulle moet trek en 'n plek gaan soek waar niemand ooit weer oor haar Kareltjie se musiek sal kla nie.
Sarel Seemonster is lus vir avontuur. Maar voordat hy vertrek, waarsku sy ouma Seemonster: "Onthou, as jy in die moeilikheid is, het jy 'n wapen. Seemonsters blaas stoom uit en dit laat diere dink daar is vuur binne ons." Sarel se stoom borrel en gorrel die lug in. Maar wat gaan gebeur as hy 'n skelm wolf, 'n slang en 'n aasvoël teëkom?
Taalgenoot gee 'n pak van 12 kinderboeke weg van verskeie uitgewers. SMS 'TG Kinders' en jou naam, van en posadres na 44131. Die kompetisie sluit op 17 November.